ming030890/wiki-yue-high-quality huggingface dataset:
東涌天后宮

東涌天后宮，又叫赤鱲角天后宮，喺香港離島區大嶼山東涌黃龍坑道，喺道光三年（1823年）由深灣村鄉民夾錢起，喺1985年被評為一級歷史建築，2010年2月4號改評為香港二級歷史建築。
東涌天后宮原本起喺赤鱲角嘅東北面，成間廟宇，連同天后神像同廟前面嘅聚寶爐等，都係用瑰麗嘅花崗石造成，係香港唯一採用全石料建造嘅古廟，喺1991年拆咗，將所有嘅構件保存，並喺東涌黃龍坑起返，1994年重新開光。
呢一間石廟，全部用石建成，祇有瓦面係用瓦，樑門係用木，其餘所有部分，都係用石建成，故此叫佢做「石廟」。間廟所供奉嘅唔係石神，廟裏面嘅神係天后娘娘，廟嘅門額上面刻住「天后宮」三個字，廟雖然細，但香火極盛。廟嘅兩邊，都有石牆保護，唔怕颶風吹襲，非常穩固。
東涌小炮台

東涌小炮台（英文：Tung Chung Battery）係香港以前嘅一個炮台陣地，喺新界離島區大嶼山東涌碼頭左近，喺1983年被評為香港法定古蹟。喺舊時，東涌小炮台同東涌炮台係互相呼應，更同屯門隔岸相對，把守住大嶼山嘅北岸，保衛珠江口岸一帶，不過赤鱲角喺1990年起咗香港國際機場之後，呢座炮台已經好難同屯門直接相對。
小炮台喺清嘉慶廿二年（1817年）起，牆身用花崗岩砌成，有兩座砲台，重有7間兵房同1間火藥局，但而家就剩番一幅護牆。
東涌市政大樓

東涌市政大樓（英文：Tung Chung Municipal Services Building）係香港一座市政大廈，喺新界大嶼山東涌文東路39號，喺2006年底動工，由建築公司巴馬丹拿（P&T Group）設計，2010年2月18號正式啟用，係香港少數冇街市同熟食中心嘅市政大廈之一。大樓耗資近4.3億元去起，設有康樂及文化事務署轄下嘅東涌文東路體育館，東涌公共圖書館亦喺2010年10月9號正式開幕。
東海道新幹線

東海道新幹線（日文：東海道新幹線／とうかいどうしんかんせん Tōkaidō Shinkansen）係世界頭一條高速鐵路，連接日本嘅東京站同新大阪站，長515公里，1964年通車。由JR東海營運。由於好多列車同山陽新幹線（連接新大阪站同福岡市博多站（中文：博多站））直通運行，所以都有人總稱佢哋為東海道·山陽新幹線。
東海道新幹線啟用後，已經成為日本東西部運輸嘅大動脈，其後加上山陽新幹線嘅開通，旅客可以搭乘新幹線列車由東京直達福岡。

概況
東海道新幹線係全日本而且係全世界第一條高速鐵路。
喺東海道新幹線開業之前，日本東西運輸嘅大動脈東海道本線（連接關東嘅東京站同關西嘅神戶站（中文：神户站 (兵库县)））因為快速經濟成長而面臨容量唔夠嘅問題，所以有必要由根本上增加運輸能力。因此，日本國鐵（JR前身）決定咗要建設可以高速行駛喺標準軌嘅新鐵路線。1959年4月20號，東海道新幹線正式動工。1964年10月1號，東海道新幹線全線開業以迎接10月10號開幕嘅東京奧運。喺計劃階段叫東海道新線，而開業嘅時候就命名為東海道新幹線。新幹線呢個名係由二戰之前對東京站至山口縣下關站嘅子彈火車計劃嘅內部稱呼而嚟。由於而家國際上除咗以正式英文名「Shinkansen」嚟稱呼日本高速鐵路之外，佢仲有個花名係「Bullet train」（子彈火車）。

未成事
喺米原同京都站之間喺2006年5月開工興建南琵琶湖站（日文：南びわ湖駅），預計喺2012年完成。然而，大津地方法院裁定栗東市發行嘅43億5000萬日元債券係非法發行，計劃已經喺2007年10月取消。
東涌侯王古廟

東涌侯王古廟，又叫東涌侯王宮，係香港一座侯王廟，供奉楊侯王，係喺大嶼山東涌沙咀頭嘅西面，正面對住東涌灣，喺1985年被評為香港二級歷史建築，2010年2月4號確定評級。

歷史
東涌侯王古廟喺清朝乾隆三十年（1765年）起嘅，供奉南宋名臣楊亮節。係當地村民由九龍城侯王廟請返嚟供奉，目的係用嚟克制瘟疫。由於以前流傳楊亮節喺保護宋帝昺嘅時候，曾經喺東涌灣外同元軍海戰，所以將座廟起喺呢度。
東涌

東涌鎮 (廣州)：中國廣東廣州番禺區下轄嘅鎮。
東涌 (香港)：香港新界大嶼山嘅一個地方。
東涌鎮 (汕尾)：中國廣東汕尾城區下轄嘅鎮。
東涌 (深圳)：喺中國廣東深圳大鵬半島嘅地名。
東涌站：多處。
林啟兒

林啟兒，香港親中派政治人，香港再出發大聯盟發起人之一。
林和路

林和路（「和」讀陰上聲，粵拼：lam4 wo4*2 lou6）係中國廣東廣州嘅三條南北同一條東西走向嘅馬路，喺天河區林和。

概要
由於四條路冇連埋一齊，所以分開介紹：
西：全長1.1km、闊30米，5車道，凈畀從北向南行。
西橫：全長960m、闊24米，雙向4車道。
中：全長880m、闊30米，5車道，凈畀從南向北行。
東：全長830m、闊16米，雙向4車道。

林和路嘅四條道路，起點到終點
林和西路：從禺東西路嘅林和西隧道口開始，一直去到天河北路。
林和西橫路：從林和西路同紫荊路嘅交界開始，一直去到廣州大道中。
林和中路：從林和中隧道口開始，一直去到天河北路。
林和東路：從林和村開始，一直去到天河北路同體育東路嘅交界。

名
條路因附近係林和村，加上舊時係一片林地而改成噉嘅名。
林周煥

林周煥，係大韓民國嘅一個男藝人同埋演員。
林和街道

林和街道係中國廣東省廣州市天河區轄下嘅一個街道，1995年12月設立。轄區總面積3.8平方公里，下轄11個社區，總人口7.26萬人，其中常住人口4.17萬人，外來人口3.08萬人。廣州火車東站喺轄區北部。

參考資料
〈林和街概況〉。林和街道辦事處網站。喺2008-08-28搵到。
林哲

林哲（1991年11月20號—），藝名DinDin，係大韓民國嘅一個男藝人同埋歌手。
林啟元

林啟元，新加坡傳媒工作者，來自台灣彰化。林啟元喺台灣讀完文藻專科（而家係文藻外語大學）之後，去咗美國讀大學，攞到密蘇里新聞學院嘅碩士學位。佢做過中天電視新加坡主管、鳳凰衛視主播，之後就去咗新傳媒工作
廣治

廣治（越南文：Quảng Trị）係越南一省，省會東河，人口大約60萬。
廣汕公路

廣汕公路（粵拼：gwong2 saan3 gung1 lou6）係中國國道——324國道從廣州到汕頭嘅一橛。西邊從廣州天河區沙河嘅燕嶺路開始，一直向東，經過增城、博羅、惠陽、惠州、惠東、汕尾海豐、陸豐、揭陽惠來、普寧，最後到達汕頭為止，全長533.8公里。佢係廣州通去粵東，及福建未有高速公路之前嘅陸路交通大動脈。
廣河高速公路

（中國高速公路代碼：粵高速S2）係中國廣東嘅一條高速公路。從廣州天河區漁沙坦嘅春崗立交開始，一直去到惠州博羅縣白廟子村。而龍華到石壩北嗰橛屬惠清高速（中國高速公路代碼：粤高速S14）嘅一部份。

工程
呢條高速喺2008年4月14號喐手起，2012年1月8號起好兼通車。

出入口同連接嘅道路
注意：呢條高速公路嘅知識城站同花莞高速公路嘅知識城站唔係同一地方，喺呢兩個收費站之間往返要收錢。
廣津區

廣津區（韓文：광진구）係韓國首爾嘅區，人口約莫34萬。
廣海泳場

廣海泳場（粵拼：gwong2 hoi2 wing6 coeng4），又叫廣海游水場（gwong2 hoi2 jau4 seoi2 coeng4）或廣海游泳場（gwong2 hoi2 jau4 wing6 coeng4），係中國廣東廣州嘅大型泳池，1997年3月開業，位置喺海珠區江南大道中220號（華海大廈同富力海珠城後邊）。

史
呢間泳場喺1997年3月起好，初期係南海艦隊第一招待所（今日嘅廣州華海大酒店）屬下嘅部隊訓練基地，嗰時凈限部隊人員訓練同海員酒店客房住客游水用。直到1999年，由於上級出臺話部隊唔畀駐守入商業機構嘅規定後，泳場亦對外開放而演變成公眾泳場。而家佢係海員賓館屬下兼面向公眾開放嘅公家泳場。
廣海灣

廣海灣喺廣東一個海灣，台山市南岸，南海北便。個灣以廣海鎮為最凹處，東面有係赤溪鎮岸，西面係海宴岸。廣海處（讀樹陰去）對出係上川島，島同赤溪之間叫三峽口。而西便海宴鎮對係下川島。
廣海

廣海喺中國廣東，家下係台山市南面一鎮，叫廣海鎮。大明時設廣海衞。大清時係新寧縣治，叫廣海寨。佢東北靠山，對出係廣海灣，南海之邊，對住上川島。鎮治喺廣城苑新城區。有122條村，人口44695人。地距香港96浬。

地理
廣海原本有城牆。
廣海東南無幾遠有南灣墟，北行約20千米可以去到端芬。

史
元朝廣海一帶係廣東道廣州路新會縣地。
大明洪武廿七年九月置廣海衞，歸廣州府新會縣。弘治十一年新會劃地建新寧縣，廣海跟佢劃入新寧。
大清時，廣海歸廣州府新寧縣，下設廣海寨，縣丞就駐響度。中華民國時新寧改名做台山，所以自始喺台山縣名下。

交通
廣海有新台高速公路貫通。
廣深動車組列車

廣深動車組列車係中國鐵路運行於廣東省會廣州同埋經濟特區深圳之間嘅城際動車組列車，從2007年4月18號起開行，宜家由廣州局集團廣深鐵路股份有限公司廣九客運段嚟負責客運服務。列車用和諧號CRH1A型電力動車組，運行縱貫廣深鐵路，動車組中途站有新塘、東莞、常平、樟木頭、平湖呢幾個站，全程139公里，每個鐘行160公里，最快每個鐘行202公里(部份路段最快每個鐘行220公里)。

歷史
2007年1月31日，廣鐵集團有四組高速列車(CRH)整備完畢隨時準備拎去上線，可以用嚟擔當廣深線廣州東至深圳間22對客運列車嘅運行任務。當時計劃咗同一年2月1日開行首批國產高速(CRH)列車，喺廣州東站同深圳站之間穿梭往返，具體車次同埋開行日期都初步定喺2月1日起開行：廣州東—深圳T971/2次、T871/2次，而T771、T981、T781次就喺2月2日起開行。
2007年2月1日，CRH1A型列車開始喺廣深線投入載客試運行，當時CRH列車嘅營運方式係替代原有客車喺城際間開行，首發車次為T971次，當日朝早6點45分有早班旅客坐該次列車喺廣州東站出發去深圳站；當時嘅車飛價錢係：CRH1非直達列車「廣州東-深圳」一等票80元，二等票70元；直達車「廣州東-深圳站」一等票85元，二等票75元。
2007年4月18日，廣深Ⅰ、Ⅱ線完成提速改造後列車時速可以行到每個鐘行200公里成為中國第一條城際公交化客運專線。
2009年5月1日開始，廣深線“和諧號”動車組採用“站站停”運輸組織新模式。
2015年2月嗰陣，每日最多有102對列車對開（平時開88對、後備14對），最快8分鐘就開一班列車，兼由原本D字頭車次改做C 字頭車次；其中由廣州東站去深圳站下行用嘅車次號係C7001次-C7207次（單號）；深圳站去廣州東站上行嘅車次號係C7002-C7208次（雙號）。

電子車飛
2007年-2009年間，出售和諧號動車組車票嘅自動售票機上：石龍站下：廣州東站
1994年，廣深高速公路開通後，廣深城際列車受到公路豪華大巴嘅競爭，大巴發車嘅密度高而且票價相對便宜，但當時鐵路發車次數小且票價比較貴，鐵路客流就大幅縮水。之後爲咗加強鐵路嘅競爭力，廣深鐵路公司開始慢慢實施「廣深城際公交化」計畫，除咗上述嘅列車加速同加密班次之外，重包括乘客坐車更加方便嘅措施。廣深城際列車喺2005年10月26號開始試行地下鐵模式運作，用自動售票機、入閘機、卡式火車飛（IC卡）同埋儲值車票，嚟配合公交化計劃。自動售票機同地下鐵一樣係用觸摸式點擊購票，可以使用10蚊、20蚊、50蚊同埋100蚊人仔嘅紙幣。乘客可以係自動售票機購買IC卡車飛後，入閘機驗票系統驗票就可以上車。廣深線嘅自動買票機一共有6個途徑車站嘅車飛買，有深圳、樟木頭、常平、東莞、廣州東同埋廣州，不過啲售票機唔係成日運作。
2009年2月20號起，廣深鐵路股份有限公司同中國工商銀行（深圳市分行）合作推出「廣深鐵路牡丹金融IC卡」，依張IC卡有信用卡同埋借記卡兩種，都係中國銀聯卡。持卡人可直接碌卡搭廣深「和諧號」動車組，而且可揀座位同等級。目前暫時只發行信用卡。
2009年3月20號起，廣深鐵路公司喺廣深城際列車推出「廣深鐵路快通卡」，呢張儲值卡嘅發行面額為500蚊人仔，旅客直接碌卡入站坐廣深「和諧號」動車組嘅二等座，出站嗰陣碌多一次卡就會自動扣取所撘乘區間嘅金額。 「廣深鐵路快通卡」同深圳市內嘅「深圳通」卡（2008年起發行，符合ISO/IEC 14443標準的Type A卡）一樣由中國內地握奇數據系統有限公司生產，同樣使用TimeCOS®FLY晶片，意味著日後兩種智慧卡能為互相相容作準備。
2010年1月5號，廣深鐵路股份有限公司同中國工商銀行（亞洲）喺香港推出「廣深鐵路銀聯兩幣IC信用卡」，係中國銀聯喺香港發行嘅其中一款雙幣結算信用卡 。
不過，當年廣州站並唔似其它廣深線車站一樣設有閘機，出站位置冇閘機，而入站嘅入閘機又經常唔開，所以唔理你係用緊「廣深鐵路牡丹金融IC卡」抑或係「廣深鐵路兩幣信用卡」，兩者都唔可以喺廣州站使用。
不過，自2011年6月1號起，隨住廣深線動車組車飛進行實名制，儲值卡「廣深鐵路快通卡」因爲唔符合實名制嘅要求所以俾人取消咗。
歐化國際

歐化國際有限公司（英文：Ulferts International Limited，港交所：1711）係香港一間公司，而家主要嘅持有人係生意人楊受成旗下嘅英皇集團。佢哋嘅全資附屬公司瑞典歐化（遠東）有限公司以歐化傢俬嘅名義銷售代理歐洲進口傢俬。歐化國際喺2018年1月29號喺港交所主板上市。
佢哋嘅姊妹公司仲有DORMiRE多眠樂、Special Project、雅豪傢俬等。另外，佢哋有時都會搵同屬英皇集團旗下嘅藝人幫手宣傳。
由於佢哋母公司主席楊受成嘅政治立場，加上佢哋亦喺被視為親中派媒體嘅無綫電視落廣告，所以有啲黃色經濟圈嘅支持者會將歐化傢俬視為『藍店』。
歐卡模擬

《歐卡模擬》（Euro Truck Simulator）係一隻交通工具模擬遊戲，模擬揸貨車。
歐南社區醫院

歐南社區醫院（Outram Community Hospital (OCH) ）係一間有545張床位嘅社區醫院,喺星加坡嘅紅山。 佢坐落喺新加坡中央醫院 (SGH) 嘅旁邊

歷史
歐南社區醫院係時任星加坡衛生部長顏金勇喺2012年3月6號嘅供應委員會（COS）演講裏面第一次宣佈嘅《醫療保健2020計劃》嘅一部分，呢個計劃旨喺2020年將星加坡嘅病床數量加多3700張，其中1800張會係社區醫院嘅床位。呢間醫院係喺星加坡中央醫院嘅園區嘅裏面。2015年5月21號,呢間醫院舉行咗奠基儀式, 同埋揭露咗呢間醫院嘅真實細節。 呢間醫院起好之後會有550張床位,其中500張係為急症病人準備嘅，而剩低嘅50張床係為姑息治療病人準備嘅。 呢間醫院喺2019年12月7號開幕, 其餘嘅部分喺根住落嚟嘅三年內完全開放。
新保集團同歐南社區醫院喺2022年1月24日舉行咗開幕典禮,由星加坡衛生部長王乙康發表演講。
歐塞爾

歐塞爾（法文：Auxerre）係法國一城，約訥嘅省會，人口有4萬。
歐刺柏

歐刺柏（學名：Juniperus communis），又嗌杜松，係柏科刺柏屬嘅常綠灌木。籽叫杜松子，係釀氈酒嘅料。
歐卡多索

歐卡多索（粵拼：ngau1 kaa1 do1 sok3；西班牙文：Alcadozo）係西班牙卡斯迪也拿曼查阿爾巴非提嘅一個市鎮。總面積100km²，總人口740人（2001年），人口密度有7人/km²。
歐國成

歐國成（Travis Au，1994年2月27號—），係香港男歌手，2018年參加全民造星第一季後，簽約稻稈唱片出道。而家係稻稈唱片旗下音樂人。
松陽

松陽係中國浙江麗水一個縣，總面積1406平方公里，人口23萬。
松阪牛

松阪牛係種和牛，出產自日本三重縣嘅松阪嘅黑毛和牛。佢同神戶牛、近江牛合稱「日本三大和牛」。
松野莉奈

松野莉奈（粵拼：cung4 je5 lei6 noi6；1998年7月16號—2017年2月8號）係日本歌手，2006年用童星身份出道，2010年開始做女子組合私立惠比壽中學成員。2017年2月8號，佢因為心律不正死喺屋企，終年18歲。
松金米子

松金米子 ，係日本嘅一個女藝人同埋配音員。
松逸街足球場

松逸街足球場，香港足球場之一，喺大嶼山東涌松逸街，英文叫Chung Yat Street Soccer Pitch。行政上歸離島區。設施有硬地球場，以及七人足球場。
松野井雅

松野井雅，係日本嘅一個女演員。

拍過嘅作品一覽
呢個表唔完整，歡迎加料。
松野太紀

松野太紀 ，係日本嘅一個男配音員。

配音作品一覽
呢個表唔完整，歡迎加料。
松貂

松貂（Martes martes）係鼬科貂屬一種動物，主要分佈喺北歐。
林晃平

林晃平（1978年6月27號—）係日本足球員，司職前鋒，效力過大阪飛腳，札幌岡薩多，川崎前鋒，及山形山神。
林晓東

林晓東係香港親中派政治人物。

選舉經歷
喺2021年9月，佢成為香港特别行政區選舉委員會基層社團委員。
林晨陽

林晨陽（粵拼：lam4 san4 joeng4；英文：Cheny；1999年4月27號—），係中國男歌手。佢喺北京現代音樂學院畢業。
林景升

林景升，香港親中派政治人，香港再出發大聯盟發起人之一。
林昶佐

林昶佐（1976年2月1號—），台灣重金屬音樂創作歌手、政治人，喺臺北市出世，依家係臺北市第五選舉區嘅立法委員同埋閃靈樂團嘅主唱。喺2010年至2014年間做過國際特赦組織臺灣分會嘅會長，曾經喺2007年攞到第四屆總統文化獎青年創意獎，亦喺英國重搖滾音樂雜誌《Terrorizer（英文：Terrorizer (magazine)）》讀者票選活動中，被選為「全球最佳主唱」之一。另外，賴品妤因為曾經喺佢嘅立法委員團隊任職，新聞媒體有時會形容佢哋有「師徒」關係 。

早年
佢祖母係苗栗客家人，4歲開始學鋼琴，讀小學同中學嘅時候曾經參加學校合唱團擔任鋼琴伴奏。佢初中就讀台北市懷生國中，畢業後考入延平高中，喺高中老師建議下開始閱讀玉山社和前衛出版社等關於台灣文化同黨外運動嘅書之後，亦建立咗認同台灣本土理念同埋支持台灣獨立。另外，佢高中一年級學過結他，曾經喺樂團擔任結他手，喺國立臺北大學企業管理學系讀書嗰陣，喺1996年至1998年間擔任閃靈樂團嘅主唱兼結他手。

步入政壇
2016年中華民國立法委員選舉期間林昶佐的競選廣告
2006年，佢曾經話支持台獨，唔代表支持泛綠陣營，又話希望泛藍、國民黨、親民黨一齊捍衛台灣主權。
2007年9月，佢獲任命為二二八基金會嘅董事。2009年9月，佢喺美國拜訪曾三度獲提名諾貝爾和平獎嘅維吾爾族人權運動領袖熱比婭。
2010年，佢獲選為國際特赦組織台灣分會理事長，推動分會改革，廢除咗令到台灣國家定位尷尬嘅國際備忘錄，又喺國際會員大會當選為亞太主席代表，去到2014年，佢做咗兩屆後卸任。

組黨同參選立委
2015年1月25號，佢同林峯正等人宣布成立時代力量。3月19號，宣布參選代表萬華中正區嘅立法委員。
林智彬

林智彬，香港親中派政治人物。

政治立場
佢係親中派嘅成員。曾經話排除非建制派嘅所謂「愛國者治港」原則令人鼓舞，又話習近平講話令人振奮。佢亦支持北京未經諮詢或香港人同意，強行削減直選議席同埋排除非建制派人士參選嘅所謂「完善選舉制度」。

選舉經歷
喺2021年9月，佢成為香港特别行政區選舉委員會委員(有關全國性團體香港成員的代表)。2022年，佢喺李家超無提政綱嘅情況下，有份提名李家超參與2022年香港行政長官選舉。
林景程

林景程（英文：Ethan Lam，1984年4月13號—）係無綫電視旗下合約藝員，亦係一名物理治療師，出演過多部劇集。佢喺2009年曾經參加歌唱節目《超級巨聲》。2015年喺無綫電視劇集《四個女仔三個BAR》飾演大狀齊安居一角，佔咗唔少戲份。
林昱安

林昱安（粵拼：lam4 juk1 on1，1988年9月22號—）係中華民國男泳手。

葳蕤史
呢節要加長。
林景楠

林景楠（英文：Lam King Nam Mike，1988年—）係香港生意人，做過海關關員，阿布泰國生活百貨創辦人。佢喺2020年3月初表明有意參選2020年香港立法會選舉進出口界功能界別，不過其後喺6月中喺社交媒體發文正式宣佈，將會參選2020年香港立法會選舉新界東直選，並參加2020年香港立法會選舉民主派初選。

家庭
林景楠2015年同泰籍太太Bowie Kanokwon結婚，生咗大女叫「自悠」。2020年二女「良梔」（粵音「良知」）出世
。

因光復沙田期間言論畀海關解僱
2015年2月，林景楠途經「光復沙田」（反對一簽多行等政策）示威現場同接受電視台訪問，表達同政府唔同睇法，結果畀激進建制派起底，先被調離客運檢查崗位；至2015年10月，更畀海關「以言入罪」解僱。其後佢創立阿布泰國生活百貨。

武漢肺炎表現
2020年1月爆發武漢肺炎第一波疫情期間，阿布泰國生活百貨取得由泰國購入嘅一批口罩，醫管局前線醫護人員、邊境管制站嘅紀律部隊人員包括海關、入境處同衞生署職員，喺出示工作證件或者委任證就可以唔使排隊，以實名登記後，優先購買口罩。結果當日阿布泰國生活百貨14間門市都有千名市民排隊。不過，佢做法引起咗部分親建制派網民不滿，佢哋話呢間店「違反《防止賄賂條例》第3條」，向醫護人員同海關等提供優先購買口罩嘅權利。至2月因應確診武漢肺炎個案上升，又喺青衣城以每個港幣1蚊嘅價錢開售口罩。

2020年立法會選舉
林景楠曾經喺2020年3月初表明有意參選2020年香港立法會選舉進出口界功能界別，不過之後喺6月中喺社交媒體發文正式宣佈，將會參選2020年香港立法會選舉新界東直選，並參加2020年香港立法會選舉民主派初選。2020年7月，佢提名期截止後先報名參選新界東選區，經諮詢兩位協調人同攞到呢區四份之三參選人/團隊唔反對/同意下，有關提名獲得酌情接納處理最後初選結果取得5,350票。。而最後佢亦報名參選進出口界。

涉違反《港區國安法》被捕、後續
内文：香港民主派初選大搜捕
2021年1月6號朝早10點，林景楠因為涉嫌違反《港區國安法》中「顛覆國家政權罪」罪名畀香港警務處國安處人員拘捕，有指同佢曾參與2020年立法會選舉民主派初選有關。佢喺2023年1月認罪。
被捕之後，林景楠嘅政治立場開始向親中陣營靠攏，喺2022年8月表達對中國共產黨總書記習近平7月1號訪港發表講話嘅睇法嘅時候話「必須全面貫徹『一國兩制』方針，必須落實『愛國者治港』，避免接觸港獨思想」等等，之後喺第二年1月1號喺Facebook上載同財政司司長陳茂波嘅合照，形容香港有「完善嘅法律法規」，同埋話要「講好香港故事」。
2023年3月22號，佢响新浪微博、Facebook出Po，話「香港唔可以亂，亦都亂唔起」，重話「阿布泰同黃色經濟圈割蓆，未來會繼續服務香港」。
惡意討薪

惡意討薪係一個中國政治術語，通常係僱主用嚟指控員工喺爭取欠薪嘅過程入面採取被指過激或者唔合法嘅手段嘅說法。字眼最初由中國全國人大代表李寶忠提出。

背景
隨著中國某啲企業嘅經營狀況變差以及勞工法例唔完善，有啲工人因為工作後得唔到酬勞，公司唔肯畀加班費或簽訂勞動合約，據理力爭之後亦不得要領，迫於無奈對公司採取一啲比較激進嘅方法，例如圍堵工地，導致交通社會秩序受到影響，有時就會被僱主批評佢哋惡意討薪，話佢哋暴力恐嚇，甚至係誹謗等等。呢啲公開爭取欠薪嘅情況，喺農曆新年之前特別常見，有啲喺建築業工作嘅，甚至1－2年後都收唔到人工。去到2024年，現象甚至蔓延到服務業、餐飲、醫療，公務員、國營企業同事業單位，涉及機構包括天津公交、昆明軌道交通集團等。
另一方面，有啲政府部門亦以「保護企業」為由，採取唔同方法打壓呢啲爭取攞返自己血汗錢嘅人，佢哋有時會採取封殺消息措施，或者唱好經濟。最高人民檢察院甚至話「能不捕的不捕，能不訴的不訴」，反而係被欠薪嘅苦主受到懲罰。不過，有啲爭取欠薪示威請願嘅片段，之後仍然流出到海外。

統計
總部位於香港嘅非政府組織中國勞工通訊公佈數據顯示，2023年，全國工人維權事件多達1,794宗事件，比起2022年嘅831宗多出超過一倍，亦超過咗疫情前工人集體行動嘅水平。 2023年工人罷工抗議入面，涉及製造業嘅較去年增加10倍，去到438宗（24%）。建築業再次佔事故比例最大，有945 宗（53%）。

評論
有部分意見認為，解決問題需要社會更有效公平嘅資源分配，法律更有效嘅執行。不過，中國亦有一啲媒體反過來批評受害被欠薪嘅人，著眼佢哋嘅行為影響社會秩序同埋傷害僱主。呢啲規則受害人嘅言論，亦被一啲關注中國勞工權益嘅人批評，批評官員同資本家結盟打壓工人去維持有利於佢哋嘅秩序的，將企業嘅發展凌駕於工人嘅生存。
惡托邦

惡托邦、敵托邦（英文：dystopia）、反烏托邦係烏托邦嘅相反，指一個預想中嘅唔理想社會。
惡搞文化

惡搞文化係戲仿嘅一種，即係對啲本來係嚴肅嘅主題改吓搞吓，通常都會有諷刺嘅效果，早係粵語片嗰時，到1980-1990年代無厘頭文化，之後嘅惡搞文，一般帶有特定目的而產生，從而製造輿論效果，隨網絡流行，「起底文化」成為主流。

史
早喺粵語片嗰時，搞搞震嘅角色，到1980-1990年代無厘頭文化，之後2000年代到而家嘅惡搞文化，搞嚴肅嘅主題一向都有。

例子
將嚴肅事件搞笑化，好似二次創作改歌詞、改相片、改海報等。
惡戰

《惡戰》（英文：Once Upon A Time In Shanghai），係套2014年上畫嘅香港電影，由黃精甫執導，伍允龍、安志傑、胡然、毛俊傑、洪金寶、蔣璐霞、陳觀泰、袁祥仁、馮克安主演。故仔用民國初年嘅上海做背景。
惡意

惡意係指懷住唔好嘅居心去做一樣嘢，目的係令其他人受傷害同損失。
惡意程式

惡意程式（Malware），大陸叫惡意程序，又叫惡意軟件、惡意軟體、有害程式，係指任何不懷好意嘅電腦程式，通常都係趁用家唔為意嗰陣裝咗落電腦度，輕就偷偷地潛伏食系統資源，重就會大搞破壞令到部電腦行唔到。
惡意程式有好多種，包括電腦病毒（computer viruses）、蠕蟲程式（worms）、特洛伊木馬程式（trojan horses）、間諜程式（spyware）、廣告程式（adware）、流氓程式（scareware）、勒索程式（ransomware）等等。
坊間好多人都將各種惡意程式統一叫做「電腦病毒」，但呢種叫法並唔夠嚴謹。
惡搞

話樣嘢惡搞，即係件事好撠手，有難度咁解。
戲仿
楊箕

楊箕（注意「楊」字有地名變音，讀點樣嘅「樣」，粵拼：joeng2 gei1）係中國廣東廣州嘅地名，亦係越秀區東南角嘅一條自然村，西靠梅花村；東靠廣州大道中；南靠寺右；北靠中山一路。村姓姚、秦、李、梁。
個村有時俾廣州當地啲外人嗌佢做「養雞」，但實質個村冇人養雞。

名
個村因為俾珠江水沖積而形成似民间篩米用嘅箕而改成簸箕里。1930年代因河南西邊嘅新滘亦有隻同名嘅村導致郵件成日投遞出錯，加上嗰時沙河涌兩邊有好多間楊桃園出咗好多香甜嘅楊桃而決定改名做楊箕。

史
個村喺大宋天禧三年（1020年）開村，嗰時嚿地屬永泰鄉，周邊係嚿河灘同亂墩，後嚟俾珠江水沖積成嚿地出嚟。初期時嗌簸箕里，後嚟因同河南西邊嘅村撞名而喺1930年改名做楊箕。初期時個村範圍，北到沙河一帶；南到珠江邊；東到天河村周邊，1978年因廣州市煤氣公司（今日嘅廣州燃氣集團）搬入而徵咗環市路周邊一帶田地；1980年初因中山一路、梅花路、水蔭路等一帶被徵做其它用途；令個村縮到北邊凈去到中山一路一帶；1984年因開發五羊新城而徵咗一部分用地，南邊亦縮水到去到寺右村附近；1992年因珠江新城搞規劃區，東邊亦縮水到廣州大道中嗰頭。喺村落被徵地嗰時，村入面有好多3～4層樓啲建築拔地而起，加上嗰時冇統一規劃，而且啲街巷超多彎，加上每棟樓之間有好多陽臺都係對向而形成大量握手樓同連體樓嘅情況，重形成咗大量「一線天」嘅城中村特有景觀。從1993年開始，當地村民又喺海珠區同天河區、黃埔區一帶先後買地開咗好多新工業園區，同臺商搞合作嚟整鞋等工業而成為廣州第一個億文村。不過好景唔長，2011年6月因成個城中村大改造，原先嘅舊祠堂同入面啲村屋除玉虛宮外，冚唪唥都拆嗮，而祠堂都統一搬到玉虛宮隔籬嗰邊重新起返出嚟。2017年初回遷嗰時，因網上資訊比較發達，喺廣州地區成日流傳咗「嫁個楊箕佬，生活乜嘢都變好」嘅短句講法。
楊立門

楊立門，GBS，JP（Raymond，1960年6月30號—）係香港男歌手同前官員。佢做過發展局同民政事務局常任秘書長，外號自詡「AO（中文：政務主任）黎明」，喺做發展局常任秘書長時同時任局長林鄭月娥因為做事作風唔同而不和，後來佢喺2014年政務官周年晚宴上唱咗首《千千闕歌（中文：千千闋歌（歌曲））》，獲林鄭月娥上台獻花，畀傳媒話係「一曲泯恩仇」。楊立門喺同年6月30號54歲生日當日退休，展開退休前累積未放嘅365日長假期。2017年5月8號獲委任為中華廠商聯合會行政總裁。

背景同屋企
楊立門老頭係香港廣播劇作家楊普禧，筆名「程雪門」，作品包括廣播劇《大丈夫日記》、《十八樓C座》，同埋電影《學生王子》等等。楊立門嘅名就係佢老頭取意自成語入面嘅「程門立雪」而起。
楊立門自細中意唱歌，中學讀高主教書院，1982年喺香港大學畢業，參加當年舉行嘅第一屆新秀歌唱大賽，參賽期間獲政府取錄，於是退出比賽。
2007年，楊立門用10萬緡投得佢老頭生前嘅無字頭車牌號碼「1854」，表達對亡父嘅思念。

官場同公職生涯
楊立門自1982年8月加入政府政務職系後，喺多個決策局同部門服務，包括前市政事務署、前政務總署、前皇家香港警務處、前總督府、前銓敍科（後改稱公務員事務科）、前工業署、前教育統籌科（後改稱教育統籌局）、前工商局（後改稱工商及科技局）同工業貿易署，至2009年4月升為首長級甲一級政務官。
楊立門所任嘅職位包括：
1997年5月至2001年8月：副教育統籌司（1997年7月1號後改稱教育統籌局副局長）
2001年8月至2004年7月：工商局副局長（2002年7月1號後改稱工商及科技局副秘書長（工商））
2004年7月至2006年7月：工業貿易署署長
2006年7月至2007年7月：慶典統籌辦公室主任
2007年7月至2009年8月：發展局常任秘書長（規劃及地政）
2010年1月至2014年6月：民政事務局常任秘書長
2015年7月1號到而家：獲委任為非官守太平紳士。

歌手生涯
2015年，楊立門正式推出首隻派台歌《再牽的手》，加入香港樂壇。
楊章桂芝

楊章桂芝（Cindy），香港親中派人士。新華旅遊董事總經理。

政治立場
佢係香港親中派成員。曾經公開表示支持香港國際機場起第三條跑道，又提議喺機場開設特賣場，籌集興建嘅費用。

碎料
佢曾經向傳媒透露，佢鍾意飲紅酒。
楊紫瓊

楊紫瓊（Michelle Yeoh，1962年8月6號—）係馬來西亞華裔電影女演員，霹靂州怡保出世，祖籍福建同安，1984年喺香港出道，拍過唔少港產片，之後轉到美國荷里活發展。
檔案研究

檔案研究（英文：archival research）係指用檔案數據做嘅研究。例如經濟學上嘅研究就好興攞政府數據庫嗰度嘅數據嚟估計經濟指標數值。
檔案

檔案係將啲有用資料保存落嚟嘅文件，有需要可以隨時攞返出嚟睇。保存檔案嘅動作叫歸檔或者存檔。
檔案格式

一個檔案格式（file format）係指一種講明要點樣將資訊變成電腦檔案儲起嘅標準化方法。
檐蛇

檐蛇或者簷蛇（讀鹽寫，澳門中山粵語方語讀鹽蛇），學名（拉丁文）Gekko chinensis，係一種爬蟲類動物。又叫做四腳蛇，或者壁虎、守宮。
檐蛇好似一隻細嘅蜥蜴，響全世界溫暖地方都搵得到，識得用聲同其他檐蛇溝通。
檐蛇無眼蓋，但有塊透明膜可以俾佢條脷舐乾淨。

生活習性
壁虎科喺地球上生活超過五千萬年，並且遍佈全球。因為佢有好強嘅適應能力，能夠喺好多環境下生存，好似沙漠同埋熱帶地方。
喺呢啲地方，檐蛇呈現生物中嘅多樣性。

亞科
時至今日已知嘅有大概90屬共1050種檐蛇。根據形態同埋來源可分為四個亞科：
Eublepharinae
Diplodactyliniae
Gekkoninae
Sphaerodactylinae

外形體態
檐蛇身體嘅顏色同垂直型瞳孔都係為適應黃昏或夜行習性，瞳孔收縮時形成四個細窿。
具有趾墊，趾墊上嘅鉤仔可協助附喺不規則嘅表面上。

棲息地
視乎品種，多數鍾意陰涼角落。

作息
大部分檐蛇（大概75%）係喺挨晚或晚黑出沒。

嘢食
昆蟲仔、蚊蟲、蜘蛛、蟋蟀等。最大隻嘅連鼠BB都食。

繁殖
有性繁殖。卵生。一次生一到兩隻蛋，蛋殼脆。大細視乎品種。一般住宅簷蛇生白色蛋。

民間相關事項
相傳簷蛇受驚嚇危急走佬時會自斷一截尾，條尾斷咗出來都重識得郁。
簷蛇甩咗條尾，會生返出嚟。
有啲老人家嚇頑童話嗰橛尾會走入耳仔。冇事實根據。祇係令細路唔敢接近簷蛇。

流行文化同傳媒中之簷蛇
有公司用簷蛇為名或商標圖案或商標角色。以英文公司為主。
ICI 公司某系列油漆嘅電視廣告，用名叫 George 嘅簷蛇滑落牆表達用該油漆後連簷蛇都爬唔到。
小說、電影、動畫、漫畫、電子遊戲中都有擬人化嘅簷蛇。
檀麗

檀麗 ，係日本嘅一個女演員。

拍過嘅作品一覽
呢個表唔完整，歡迎加料。
檔案目錄

喺 GUI 裏便，檔案目錄好多時都會圖像化成一個快勞夾噉嘅樣。
喺電腦科學同相關領域，檔案目錄（粵音：dong2 on3 muk6 luk6），簡稱目錄，係指喺電腦嘅檔案系統入面嘅一啲目錄，負責記錄住每一個電腦檔案嘅名同位置嘅，好多時亦會記錄埋第啲相關嘅中繼資料，例如檔案大細、權限等等。
比較簡單嘅檔案系統可以淨係得一個目錄咁少，但係比較複雜嘅檔案系統可以有多過一個，喺爾種系統裡便，目錄本身亦都係一種檔案，所以目錄入面可以擺目錄，所以一個目錄通常唔會有齊晒所有檔案嘅紀錄。
如果用緊圖像用家介面，檔案目錄嘅圖示通常會係好似一個快勞夾（folder）噉嘅樣，噉係因為檔案目錄可以用嚟裝文件，所以就將佢比喻做一個快勞夾。
檔案目錄嘅英文名有 catalogue 同 directory 等。

咩係目錄
睇埋：電腦檔案
一個作業系統其中一個最重要嘅功能，係要永久噉記住啲數據，而且仲要畀用家有需要嗰陣攞嚟用。
要講電腦點樣儲起數據，就一定要有檔案（file）：每一個檔案都係一連串字節，字節可以讀取，又可以改寫，每個檔案都梗會有個低層嘅名，個低層名通常都係以數字形式存在嘅，例如 1001 噉，同時個檔案又會有個高層嘅名，個高層名通常比較似自然語言比較易睇，例如 ngo_go_file  ​——​嚟自粵語我個快勞​——​噉。檔案目錄會負責記住佢裏面每個檔案嘅低層名係乜，同埋每個低層名對應嘅係邊個高層名:39.1。
目錄入便仲可以有目錄，形成一個分層結構，個結構可以用樹狀圖嚟表達。好似下圖噉，MFD 係所謂嘅根目錄，而 Dir X 表示第 X 個子目錄（一個子目錄係一個喺另一個目錄入便嘅目錄），File Z 表示第 Z 個檔案。喺下圖嗰個檔案目錄當中，File 2 用咗硬連結，會喺兩個唔同嘅目錄裏便出現。

絕對路徑
喺實際嘅作業系統當中，一個檔案嘅位置可以用一行字符表達：呢行字符最開頭嘅可能係某啲前綴，然後係根目錄嘅名，跟住可能係某種分隔符號，再之後係根目錄以下嘅部份，而喺呢部分入面，唔同子目錄嘅名亦會用某種分隔符號分開，最後一個目錄同檔案名之間亦用某種分隔符號隔開。目前最常見嘅係 UNIX 嘅做法：前綴、根目錄名同分隔符號全部都係 /，相鄰嘅 / 可以寫成單一個 /；用返上圖做例，假設 File 1 係一個文字文件（.txt ）佢喺目錄入便嘅位置會表示做
/Dir 1/File 1.txt
噉款，當中第一個/ 同時係前綴、根目錄嘅名同之後嘅分隔符號。
微軟 Windows 其實亦可以算係用 UNIX 嘅呢種做法，但係佢嘅前身 MS-DOS 好多嘢係跟 CP/M，/ 喺命令行介面用咗嚟表示命令選項，所以面向用家嘅分隔符號改哂做 \，亦唔係淨得一個主目錄，而係之前仲有磁碟機名（drive letter），又或者仲有伺服器名加共享資源名（share name）。
另外一個可以算係用 UNIX 嘅做法嘅係蘋果公司早期嘅一個作業系統 ProDOS，前綴係 /，根目錄係磁碟名（volume name），上面嘅例子會寫成
/MFD/Dir 1/File 1.txt
不過，UNIX 嘅做法並唔係唯一一種可能嘅做法；喺 UNIX 嘅做法未成為事實上嘅主流之前，其實有好多種唔同嘅做法。例如喺傳統嘅 MacOS（macOS X 之前），分隔符號係 :。更唔同嘅例子有例如 VMS，前綴係 [，第一個同第二個分隔符號係 .，第三個分隔符號係 ]；用 VMS 嘅寫法，上面嘅例子會寫成
[MFD.Dir 1]File 1.txt
檔案大細

檔案大細（file size）係指一個電腦檔案嘅大細嘅描述。
松屬

松屬（粵拼：cung4 suk6；學名：Pinus）係松科下面嘅一個屬，有超過120個品種。
松山博明

松山博明（1967年8月31號—）係日本足球員，司職中場，效力過古河電工，平塚比馬，鳥棲砂岩，及札幌岡薩多。
松山

松山係日本愛媛縣首府，亦係四國人口最多嘅城市，人口有成52萬。
維基同享有多媒體嘅嘢：松山
維基遊埠有呢篇旅遊嘅資源：松山（英文）
喺開放街圖（Open Street Map）嘅松山地圖。
松山吉之

松山吉之（1966年7月31號—）係日本足球員，司職中場，曾經喺1987～1989年間爲日本足球代表隊出場10次，入咗4球。
松山大地

松山大地（1974年1月11號—）係日本足球員，司職中場，效力過平塚比馬，及札幌岡薩多。
松山小雪

松山小雪 ，係日本嘅一個女演員。

拍過嘅作品一覽
呢個表唔完整，歡迎加料。
2012年：《幸福三丁目完結篇》
2015年：《杉原千畝》
2019年：《AV帝王》（NETFLEX）
松山新店線

松山新店線係臺北捷運其中一條路線，長21.3公里，20個站，可以細分做松山線、小南門線同新店線三段，同埋一條支線小碧潭支線。
摩星嶺黃金屋

摩星嶺黃金屋（法文：La Villa d'Or，意思就係黃金山莊）喺香港摩星嶺嘅域多利道同摩星嶺道之間，1970年代起，係香港富豪周啟邦夫婦嘅屋企。呢間屋嘅特色係佢嘅豪華黃金裝潢：屋裏面嘅傢具大多數都係用純金或黃銅鍍金製造，連屋出面嘅柵欄亦塗上金色嘅油漆。該處亦經常被世界各地嘅人前嚟拍攝。
摩根大通

摩根大通（JPMorgan Chase，俗稱細摩）係美國最大銀行集團，全世界第六大銀行集團，歷史可以追溯到1799年。
摩根馬

摩根馬（英文：Morgan horse）係種由美國培育出嚟嘅馬品種，好多用途都用得，可以做馬車、就噉畀人騎，又可以做戰馬。
摩根費曼

摩根費曼（Morgan Freeman，1937年6月1號—）係美國男演員同導演，得過一次奧斯卡金像獎同金球獎。費曼喺1990年代初成名，演出過好多部荷里活電影。
摩根士丹利

摩根士丹利（Morgan Stanley，俗稱大摩）係美國一間金融機構，1935年創立。
摩星嶺要塞

摩星嶺要塞，又叫摩星嶺炮台，係一個喺香港中西區摩星嶺山頂同山腰一帶嘅軍事要塞，曾經喺香港保衛戰期間守衛香港島西部，而家祇淨低部份遺址。

史
1900年，英軍建議喺摩星嶺起防衛設施。摩星嶺要塞嘅建築工程喺1909年展開，1911年大炮裝置完成，1912年全部完成，取代咗附近龍虎山嘅松林炮台。要塞係由營房、五個炮台、指揮總部同多座瞭望台同掩蔽體組成，其中大炮口徑係9.2吋。要塞配合喺西高山嘅機槍堡，把守住維多利亞港西部同硫磺海峽等航運要道。1939年，為咗加強摩星嶺嘅防衛能力，附近再起多座銀禧炮台。
1941年12月，香港保衛戰爆發，由於日軍喺香港島東北岸登岸，摩星嶺要塞就成為支援香港島東部同中部嘅主要火力。12月16號，喺山頂嘅指揮總部被炸毀，喺12月25號守軍將殘餘嘅設施炸毀之後先至放棄要塞。
摩星嶺道

摩星嶺道（Mountain Davis Road）係香港島西環尾摩星嶺山以南邊嘅一條行車山路，由薄扶林道遊樂場起落山，經昭遠墳場門口，落到去香港島最西邊嘅一角趙園福利別墅處，域多利道止。
摩星嶺道好少人行，除咗附近放狗嘅外傭同埋行山晨運人士。摩星嶺道附近有墳場同起咗好耐嘅平房，重有一座神秘嘅白屋，係前域多利拘留所。最多人行係聖嘉勒女書院返學放學。
武嘩度

武嘩度（Movado，又寫做武華度，紐交所：MOV）係美國鐘錶公司，總部喺紐澤西州。公司名Movado係世界語，解做「郁動」。
武吉知馬

武吉知馬（英文：Bukit Timah）係星加坡一笪地方，亦係星加坡嘅最高點，海拔163.63米。
武器

武器廣泛嚟講係指任何能夠破壞生命或者財產嘅架生，通常用嚟嚇敵人同防禦。
武器種類繁多，各有不同。

WMD
核武造成嘅蘑菇雲；蘑菇雲會喺地面有極大熱能出現嗰陣產生，喺火山爆發嗰時都會見到。
内文：大規模殺傷性武器
睇埋：末日幻想
大規模殺傷性武器（weapon of mass destruction，WMD）係指大規模範圍屠殺同破壞毀滅嘅區域戰略武器，有唔少軍事科幻作品都會講及人使用大規模殺傷性武器嚟導致巨大嘅破壞，表達作者對未來軍事科技能夠達到嘅破壞力嘅不安感。

未來武器
内文：未來性嘅武器
睇埋：軍事科幻
未來性嘅武器（futuristic weapons）泛指科幻作品當中出現、俾人覺得係「未來」嘅武器：軍事科幻作品成日會想像未來科技所創造嘅武器，例子包括廿世紀科幻當中好出名嘅《星戰》入面嘅激光劍（lightsaber）同埋好多科幻故仔都有嘅死光槍呀噉，而比較硬嘅軍事科幻作品仲會思考大規模殺傷性武器等嘅課題同相關嘅道德爭議所引起嘅角色衝突。
末日機（doomsday device）：指想像中能夠完全噉毀滅一粒行星上嘅生命嘅終極武器；自從二戰核武俾人喺實戰當中使用之後，世界各地嘅人就開始對「新科技創造嘅武器造成不可挽回嘅破壞」作出反思，令到軟科幻同硬科幻當中都出現咗末日機嘅諗頭。例子可以睇吓《星戰》當中能夠一炮破壞成粒行星嘅巨型太空站死星（Death Star）。
武周

武周係指武則天690年篡唐立國，國號周，直到705年神龍革命，將帝位歸還李顯並恢復唐國號為止。
毛犬浣熊

毛犬浣熊（學名：Bassaricyon lasius）係浣熊科犬浣熊屬嘅其中一個種。
毛百萬

《毛百萬》（英文：Megamind）係套2010年美國3D喜劇動畫片，由夢工廠動畫製作。
毛澤東思想

毛澤東思想（Maoism），又叫毛澤東主義，係由中國共產黨話事人、已故中國國家主席毛澤東提出嘅政治理論，師承馬列主義，對中國共產黨同埋中華人民共和國帶嚟深遠嘅影響。
呢篇毛澤東思想係政治類嘅楔位文章，未完成；麻煩你幫手加下料，充實佢。
毛澤東思想和中國特色社會主義理論體系概論

毛澤東思想和中國特色社會主義理論體系概論係中華人民共和國地區高等院校學生必修嘅一門政治課，亦係呢門課嘅教材名。教材嘅舊名係「毛澤東思想、鄧小平理論和『三個代表』重要思想概論」，啲學生一般將呢門課叫做「毛鄧三」。

主要內容
呢門課主要介紹馬克思主義中國化嘅理論成果，包括毛澤東思想、鄧小平理論、「三個代表」、科學發展觀、社會主義榮辱觀、和諧社會等。
毛球定理

喺代數拓撲入面，毛球定理（英文：hairy ball theorem，喺歐洲有時會叫做刺蝟定理 hedgehog theorem）指出，喺偶數維度嘅n-球面上面唔存在無零點嘅連續向量場。
毛筆

毛筆係中國文房四寶之一，筆頭用動物毛造成，點下墨汁就寫到字。寫毛筆字係一種書法藝術，嚮歷史上有唔少名人都寫得一手好書法，例如顏真卿。
嚮而家中國大陸官場，唔少人都好興幫人書法提字，用嘅都係毛筆。
毛皮

呢件褸係用狼嘅毛皮整嘅。
毛皮（粵拼：mou4 pei4，英文：fur，可以借入粵語做粵拼：foe1）指好多動物身上，帶厚毛嘅皮膚。毛皮係哺乳類嘅獨有特徵。殺死動物，剥咗落嚟，稍為加工成而成嘅製衣原料叫皮草。
格魯吉亞人

格魯吉亞人（粵拼：gaak3 lou5 gat1 aa3 jan4，ქართველები）係發源自格魯吉亞嘅一個族群，估計全球約莫有4百萬人，主要用格魯吉亞文。
格魯吉亞拉里

格魯吉亞拉里（ქართული ლარი）係格魯吉亞嘅法定貨幣，1995年開始用。
格魯吉亞國會

格魯吉亞國會 (格魯吉亞文：საქართველოს პარლამენტი) 係格魯吉亞嘅國會，係國家嘅最高立法機關。個議會總共有150個議席，其中120席係用名單比例代表制、30席係用單議席單票制。根據2017年嘅政改，國會到2024年會完全改用比例代表制。
所有國會議員都係以每4年一次嘅選舉選出來，而雖然國會係全國性嘅議會，不過對於阿查拉同阿布哈茲嘅自治區就有相對少嘅管治權。
格魯吉亞

格魯吉亞（粵拼：gaak3 lou5 gat1 aa3，格魯吉亞文：საქართველო）係亞洲國家，首都第比利斯。曾經係蘇聯加盟共和國，之後短期做過獨聯體國家。格魯吉亞正式喺1991年4月9號獨立，到1995年8月24號通過新憲法，定國家名做「格魯吉亞」。
格魯吉亞嘅國土面積係69,700平方公里，人口5,443,359（1989年人口統計）。主體民族係格魯吉亞人，佔70.1%，其他主要少數民族有亞美尼亞人、俄羅斯人、同埋阿塞拜疆人等等；官方語言係格魯吉亞文，但係好多人都識講俄文。宗教方面，大部分人係信東正教，亦有唔少信伊斯蘭教。地理上位於亞洲西部嘅南高加索地區；西面係黑海沿岸，北面係俄羅斯，東面係阿塞拜疆，而南面就連住土耳其同亞美尼亞。

歷史
格魯吉亞自從遠古嘅更新世時期，已經有人類嘅跡象，最早可以去到180萬年前。到大約公元前6,000年，格魯吉亞嘅主要行業係造酒同金礦。
喺古典時代期間，格魯吉亞出現咗唔同嘅王國，成為咗依家國家嘅基礎。到4世紀，格魯吉亞基督教化，有助佢哋統一。到中世紀嘅12同13世紀，格魯吉亞正當拜占庭帝國衰退緊嘅時候，就去到自己嘅“黃金時代”。
到之後，格魯吉亞王國開始分裂，開始畀其他帝國侵略，包括蒙古帝國、鄂圖曼帝國、同俄羅斯帝國。到1801年，格魯吉亞正式畀俄國吞併。
到1917年俄國革命之後，格魯吉亞曾經短期獨立，不過到1921年有畀蘇聯紅軍入侵，成為咗格魯吉亞加盟國。到1991年蘇聯解體，格魯吉亞再一次成為獨立國家。不過，國家因為内部唔穩定，特別係嚟自阿布哈茲同南奧塞梯嘅動蕩，所以經濟增長相對慢。
到2003年，格魯吉亞爆發和平嘅玫瑰革命，格魯吉亞開始行一個比較親西方嘅方向。呢個發展亦都令俄羅斯唔妥，所以爆發俄格戰爭，部分領土開始畀俄國佔領住。
到依家，格魯吉亞已經實行咗民主化同埋加入咗市場經濟，係歐盟嘅候選國，亦定期同北約有軍事演習。

政治
格魯吉亞於2004年1月4號再新舉行國會選舉。

政區
格魯吉亞全國有兩個自治共和國、一個直轄市、同埋9個大區，其中南奧塞梯係冇任何地位。
呢啲行政區劃係：
自治共和國
阿布哈茲 (首府：蘇呼米)
阿查拉 (首府：巴統)
直轄市
第比利斯 (T'bilisi)
大區
古里亞（英文：Guria）
伊梅雷蒂（英文：Imereti）
卡赫蒂（英文：Kakheti）
下卡爾特利（英文：Kvemo Kartli）
姆茨赫塔-姆蒂亞內蒂（英文：Mtskheta-Mtianeti）
拉恰-列其呼米和下斯瓦內蒂（英文：Racha-Lechkhumi and Kvemo Svaneti）
薩梅格雷洛-上斯瓦內蒂（英文：Samegrelo-Zemo Svaneti）
薩姆茨赫-賈瓦赫蒂（英文：Samtskhe-Javakheti）
內卡爾特利（英文：Shida Kartli）

地理
西部同埋黑海交接310公里。喺格魯吉亞嘅北方，有一條跟俄羅斯聯邦比鄰嘅邊界，長達723公里。呢條邊界喺俄國方面好多部分屬於北高加索聯邦管區，其他嘅依次序由西至東分別係：克拉斯諾達爾、卡拉恰伊-切爾克斯、卡巴爾達-巴爾卡爾、北奧塞梯、印古什、車臣、同達吉斯坦。
主要城市：
第比利斯 (1,200,000，都會區1,400,000)
庫塔伊西 (270,000)
波季
蘇呼米
魯斯塔維
巴統

人口
内文：格魯吉亞人口
根據2005年7月嘅統計，格魯吉亞全國有人口4,677,401人，當中嘅民族分佈如下：
格魯吉亞人：83.8%
阿塞拜疆人：6.5%
亞美尼亞人：5.7%
俄羅斯人：1.5%
國內絕大多數俄羅斯人已經喺國家獨立之後移民走咗。喺阿布哈茲度住嘅阿布哈茲人同埋喺南奧塞梯嘅奧塞梯人，都有脫離格魯吉亞嘅運動，到俄格戰爭之後事實上獨立。
除此之外，國內仲有另外兩個格魯吉亞人嘅民族分支，分別係斯凡人（英文：Svan）同明格列爾人（英文：Mingrelians），同埋少數嘅拉兹人（英文：Laz）。，不過佢哋只要都係喺土耳其生活。國內其他人口更加少嘅民族包括：敘利亞人、希臘人、庫爾德人、韃靼人同烏克蘭人等等。
自從蘇聯解體以嚟，因為阿布哈茲、阿查拉、同埋南奧塞梯都分別出現咗叛亂嘅問題，所以對國家嘅人口造成唔少嘅衝擊，令經濟未能夠正常發展。加上俄格戰爭嘅關係，國家明顯唔穩定，令人口嘅失業率高，大家通通都出國揾嘢做，主要都係去俄羅斯。除此之外，國家唔穩定令國民唔太肯生仔，生育率亦非常低，同隔離嘅亞美尼亞情況好似。依家全國嘅人口，比蘇聯時期（1990年）仲要少50萬。不過，跟據某啲觀察家嘅意見，依家格魯吉亞嘅人口有被高估嘅成份。
格魯吉亞夢想黨

格魯吉亞夢想黨，全名係格魯吉亞夢想–民主格魯吉亞 (格魯吉亞文：ქართული ოცნება – დემოკრატიული საქართველო)，係格魯吉亞嘅一個政黨，由2012年開始一直都係執政黨。呢個黨係由生意人 Bidzina Ivanishvili 創黨，而依家嘅黨主席就係國家總理 Irakli Kobakhidze。
格魯吉亞文

格魯吉亞文（粵拼：gaak3 lou5 gat1 aa3 man4*2，格魯吉亞文：ქართული）係高加索話嘅一種，係格魯吉亞官方語言，喺格魯吉亞有三百九十萬人（總人口83%）作為第一語言，另外喺伊朗、土耳其、俄羅斯同美國等地，有20萬人用。

音系
格魯吉亞文一樣出名嘅特性係多複輔音。喺呢隻語言入便，超過四個輔音咁長嘅複輔音頗常見，甚至仲有部份複輔音係會將六至八個輔音拼埋一齊嘅，而且當中仲不乏一啲日常生活都有機會用嘅字詞，例子有
字詞（IPA）有幾多個輔音意思

 /prt͡skvna/6同... 剝皮
但係都要留意返，上述呢幾個例子，係特登揀咗複輔音最長嘅字詞嚟睇。格魯吉亞人日常用語亦有好多比較「正常」（複輔音由最多兩至三個輔音組成）嘅字詞。
格鬥武器

格鬥武器（英文：melee weapon）係指俾用嗰個人近距離（能夠掂到目標）噉攻擊目標嘅武器，例子有劍同矛呀噉。
格魯吉亞字母

格魯吉亞字母（格魯吉亞文：ქართული დამწერლობა）係一套由左到右寫嘅字母系統，主要用嚟拼寫格魯吉亞文同其他南高加索語系嘅語言，總共有33隻字母。字母寫法有三種：正圓體、小草體、騎士體，依家多數只會用騎士體。
樂民站

樂民站係釜山地鐵4號線一座地底車站，喺南韓釜山廣域市東萊區樂民洞（韓文：수민동）。

車站結構
站體係1面2線島式月台嘅地底車站，等車月台有月台幕門，並有4個出口。

史
2011年3月30號：落成啟用。
樂業

樂業（粵拼：lok6 jip6；壯話：Lozyez）係中國廣西百色一縣，面積2617平方公里，人口15萬。
樂東

樂東係中國海南一黎族自治縣，面積2747平方公里，人口46萬。
樂水

樂水（粵拼：lok6 seoi2，越南文： Lạc Thủy）係越南和平省下轄嘅一個縣。
樂正氏

樂正（粵拼：ngok6 zing3）係唐人姓氏，喺《百家姓》裏頭排第451位，依家經已冇乜人用。
呢篇樂正氏係同姓氏有關嘅楔位文章，重未寫完嘅。麻煩你幫手充實佢。
樂氏

樂係唐人姓氏，喺《百家姓》裏頭排第81位。
呢篇樂氏係同姓氏有關嘅楔位文章，重未寫完嘅。麻煩你幫手充實佢。
江錦鑫

江錦鑫（1967年－），祖籍福建福州，美國籍親中派華裔商人兼律師。

早年生涯
佢喺福建省福州市嘅一個普通農民家庭長大，五歲跟住屋企人移居香港，15歲隻身離開香港前往紐約發展投靠親人，初初與餐飲業為主。
去到2001年，美國因為九一一事件，紐約曼哈頓地區經濟受到重創，佢趁低入市，大舉投資當地房地產，賺取第一桶金。之後佢一度與保險公司工作，但之後好快就俾帶入律師行業。後來，佢亦陸續投資唔同行業。
之後，佢亦參與一啲喺北京政府支持下當地嘅華人僑領工作，雖然長年喺美國生活，但就一直自視係中國人。喺武漢肺炎疫情期間，佢亦從美國大量直送醫療物資前往中國。

以馬斯克之名詐騙
喺2023年，佢作為主席參與創立「華爾街雜誌」(Wall Street Magazine)，首期刊物以特斯拉CEO伊隆馬斯克作封面，聲稱佢本人會親自到場參與一場雜誌相關嘅宴會，結果吸引咗唔少人，有人甚至花咗一萬蚊美金報名。但結果佢只係搵咗假貨出嚟，結果引起眾怒。
江門

江門（粵拼：gong1 mun4）喺廣東四邑，係新會縣下嘅一鎭。大致範圍亦即係而家江門市蓬江區同江海區。
江門市

江門市（粵拼：gong1 mun4 si5）響中國廣東中西部南岸，西江下游，南海之濱家下係地級市，叫江門市，舊時係個鎮，叫江門鎮。市管三區四縣級市，即係蓬江區、江海區、新會區，同埋台山市、開平市、鶴山市、恩平市。江門市個城（讀seng2）響蓬江，係正牌江門嘅地方，原本係新會縣下嘅墟市。江門市呢帶就係清同民國嘅四邑地方。加埋鶴山，就係五邑。
一般來講，日常講江門，係指舊時江門嘅範圍，即係蓬江區同江海區一帶。
大清曾經同英國簽約，江門做商港，開放畀外國，所以前有名係Kong-Moon。
而家佢係粵港澳大灣區9+2城市群其中一個城市。

名
江門市行政分區
一般講嘅江門，地處西江同佢支流蓬江嘅匯合處，江南嘅煙墩山，同江北嘅蓬萊山，對峙如門，所以就叫江門。

史
江門響秦、漢係番禺縣地。三國後係新會縣地。
明、清時期，新會縣屬下嘅江門鎮逐漸興起，逐漸成為珠江三角洲嘅一個貿易中心，西江中下游一帶嘅商品多數喺呢度集散。清光緒廿八年（1902年）9月5號，根據《中英續議通商行船條約》開放為通商口岸。
1925年，中華民國將江門定為省轄市。1931年撤銷市建制，畀返新會縣轄。民國時同南海縣佛山鎮，增城縣新塘鎮，東莞縣石龍鎮並稱為廣東四大鎮。當時嘅江門商業極為發達，喺家下市區長堤路、倉後路同埋太平路，附近存有超過三公里嘅騎樓街。當時富商喺市區同埋附近白沙鄉嘅東海里、江右里、迦南里等起咗好多富有西洋風格嘅豪宅。
到咗中華人民共和國，1951年1月12號，又由新會縣劃返出江門市，之後先後由粵中行署、肇慶專區同佛山專區管。政府掟咗一大筆錢，喺江門用來起門類齊全嘅工業體系，出名嘅企業有，曾經係亞洲第二大糖廠嘅江門甘蔗化工廠、江門柴油機廠、江門造紙廠、江門船廠、江門無線電三廠、江門鎖廠、江門電纜廠等等，多不勝數，嗰陣江門嘅產值躍居廣東第三位。
1952年10月13號，五邑地區最大嘅婦幼保健院，江門市婦幼保健院投入服務。
1983年市管縣新體制實行，江門定為省轄地級市，轄下有新會、台山、鶴山、恩平、開平、陽江、陽春共七個縣。1988年，陽江同陽春獨立建市，其餘縣亦相繼升為縣級市。現時一般認為江門指蓬江區同江海區。改革開放後隨住珠三角民營經濟，外向型經濟嘅崛起以及管理不善，江門原先嘅國有工業企業相繼破產或者俾私人收購。人均國民生產總值，逐漸俾鄰市，好似中山同佛山等拋離，成為珠三角相對落後嘅地區。

話
江門一帶，通廣州話。唔少中老年人會講同新會話相似嘅江門話，響後生入面都有好多人平時互相講幾句江門話。但係近年來外地人越來越多，加上好多市區市民嘅仔女都從細講廣州話，唔講江門話，所以而家響江門街頭已經越來越少聽到人講江門話。大部份人重係識聽，不過唔少後生嘅江門人已經係唔識聽台山話、開平話甚至新會話。
除咗江門市區，外海、荷塘、禮樂各地都有自己嘅方言。雖然同江門話、新會話屬同一語系，但係純正嘅外海話依然非常難明。不過而家嘅後生講嘅方言入面已經相當程度廣州話化，傳統特色（但難明）嘅俗語逐漸少見。

經濟
江門曾經係廣東省重要嘅製造業基地，機電、紡織服裝、食品、造船、造紙及紙製品、電子信息、建材、軌道交通等為江門七大支柱產業。但係由於各種原因，江門各工業喺珠三角已經無能力同順德、東莞拗手瓜。現時電單車、高鐵輕軌地鐵製造係江門嘅優勢產業。
2018年江門預計地區生產總值2900億，比上年增長7.8%。一般公共預算收入243.93億，增長9.7%。居民人均可支配收入2.9萬，增長8%以上。
2013年建立大廣海灣經濟區。
2014年11月28日，蓬江萬達廣場開業。

人口
江門市區建成區（指堤東，江南，倉後，環市等人口密集區域），人口穩定喺40萬左右，未包括杜阮、潮蓮、荷塘等衛星城鎮。

交通
自明朝起江門就喺水陸樞紐。大洲灣昔日喺古海上絲綢之路重要嘅交滙點。現在江門喺粵港澳大灣區四大鐵路樞紐之一。

軌道交通
江門係中國最早建設鐵路嘅地區之一，早喺1909年連接新寧（台山）同新會嘅新寧鐵路已經通車，其後因戰爭拆毁而成為無鐵路地區。直至2011年嘅廣珠城際鐵路、2012年嘅廣珠鐵路開通運行，江門自戰爭後再一次建造鐵路交通網，並連接粤港澳大灣區各城市。2018年嘅江湛鐵路開通運行。2020年珠三角西綜合交通樞紐江門站（又叫珠西樞紐）竣工。江門站東接廣深，西接湛茂，通達珠佛肇及連貫國家鐵路綱。珠西樞紐係廣東第四大交通樞紐。
2021年年底，南沙港鐵路建成開行列車。
江門東站

江門東站（粵拼：gong1 mun4 dung1 zaam6；英文：Jiangmendong Station）起響廣東省江門市江海區滘頭街道五邑路同東海路交界，係廣珠城軌江門線嘅架空站，係江門國家級高新技術開發區嘅城際鐵路車站。近住江海區政府同江門市第一中學。呢個站喺2011年1月7號通車，嗰時叫做江門站，喺2017年3月10號改名做江門東站，原本嘅江門南站亦都響嗰時改名做江門站。
日式咖喱豬扒飯

日式咖喱豬扒飯係種日本嘅飯，將日式咖喱飯同日式豬扒飯結合，用到日式炸豬扒淋上日式咖喱，配白飯食。
日常8點半

《日常8點半》（英文：830 Mag）係港台電視製作嘅直播清談節目系列，由2018年9月3號開始逢禮拜一到五20:30—21:30喺港台電視31首播。節目喺禮拜一到五都有唔同主題。節目前身係《自在8點半》。
2021年6月30號，香港電台宣布《日常8點半》由7月16號開始停播，之後同時段改播外購中國劇集。